答宇文公南
作者：呂陶
朝代：宋

paragraphs: 少年從君游，于今已頭白。
逡巡三十載，光景如昨日。
追懷當時事，感慨横胸臆。
賢侯在泮水，多士凡數百。
探道先淵源，學文重氣格。
君常露華采，流品推第一。
西南有豪俊，自此貴名出。
天池可直上，中減扶摇力。
不免逐鷦鷯，搶榆暫棲息。
北窗換五斗，輕重固不敵。
况當念赤子，安忍負愧色。
歸來林下泉，屢把塵衣滌。
南溟徒爾慕，腐鼠莫我嚇。
清樽及黄卷，兩與聖賢覿。
伊予最不肖，厚幸蒙賁飾。
歸田尚無計，苟禄惟自責。
因循得瘖病，放蕩成笑疾。
持此答長謡，慚無雙白璧。